**Element 4 „Unaprjeđenje razine i obuhvatnosti korištenja IT alata“**

Dosadašnje reformske aktivnosti u pravosuđu bile su usmjerene na: jačanje preduvjeta za neovisnost, nepristranost i profesionalizam u pravosuđu, povećanje učinkovitosti pravosuđa, smanjenje broja neriješenih predmeta, poticanje alternativnog rješavanja sporova te skraćivanje trajanja sudskih postupaka. Kako bi sve reformske mjere i aktivnosti mogle biti sustavno praćene, te kako bi se uveo sveobuhvatan sustav statističkog praćenja svih vrsta postupaka u pravosudnim tijelima kontinuirano se provode mjere uvođenja modernih informatičkih tehnologija.

Imajući u vidu da je Ministarstvo pravosuđa i uprave nadležno za informatizaciju cjelokupnog pravosudnog sustava što uključuje i nabavu informatičke opreme za okvirno 11 000 korisnika (službenici i dužnosnici Ministarstva, sudova i državnih odvjetništava) kao i velik broj aplikativnih sustava u pravosudnom sektoru, Ministarstvo je provelo odnosno još uvijek provodi IT aktivnosti nadogradnje postojećih sustava u svrhu omogućavanja njihove interoperabilnosti kao i uvođenja novih tehnologija u pravosudni sustav.

S tim ciljem provedene su sljedeće aktivnosti:

* *Analiza postojećeg stanja i izrada Akcijskog plana za arhitekturu*

U okviru pruženih savjetodavnih usluga izvršena je analiza trenutnog stanja arhitekture pravosudnog informacijskog sustava te su dane preporuke za poboljšanje. U skladu s navedenim revidiran dokument preporučene IT strategije i Enterprise arhitekture. Prema definiranim ciljevima izrađen je Akcijski plan za tranziciju postojećeg stanja pravosudnog informacijskog sustava u željeno, odnosno preporučeno stanje u odnosu na arhitekturu (tehnološka, poslovna podatkovna i aplikativna) i IT strategiju pravosudnog informacijskog sustava.

Kako bi se službenici Ministarstva odgovorni za poslove IT-a upoznali s najnovijim i najboljim praksama primjenjivim za izradu i provedbu IT akcijskih planova, pružatelj navedene usluge organizirao je i proveo edukativnu radionicu za službenike Ministarstva u svrhu prijenosa znanja o metodologiji izrade IT strategija i njihovih pridruženih akcijskih planova.

Ova aktivnost provodila se tijekom 2019. i 2020. godine.

* *Nabava sustava za pretvaranje govora u tekst*

U svrhu osiguravanja svih preduvjeta za digitalizaciju pravosudnih postupaka nabavljen je sustav za elektroničko vođenje zapisnika (mikrofoni, program pretvaranja govora u tekst, mikrofoni (licence i održavanje kroz tri godine) u državnim odvjetništvima i na sudovima. Oprema je distribuirana na odabrane sudove i državna odvjetništva, vodeći računa o tijelima najopterećenijim brojem predmeta te prikupljenih podataka o iskazanim potrebama na pravosudnim tijelima, sve s ciljem ostvarenja svrhe nabave opreme, a to je povećanje učinkovitosti. Isporučitelj je održao edukacije za dužnosnike i službenike pravosudnih tijela kako bi ih upoznao s elektroničkim vođenjem zapisnika. Edukacije su provođene *on-site* za više od 800 korisnika sustava pretvaranja govora u tekst, slijedeći stupnjeve napredovanja u korištenju sustava (osnovna i napredna razina). Provedene edukacije su u cijelosti bile obveza isporučitelja opreme.

* *Nadogradnja sustava upravljanja predmetima na državnim odvjetništvima (CTS)* i *Nadogradnja sustava upravljanja predmetima na sudovima (e-Spis)*

Posebno su značajni e-spis (eng. ICMS – Integrated Court Case Management System) – Jedinstveni sustav za upravljanje sudskim predmetima, dok je u sva državna odvjetništva i Državnom odvjetništvu RH uveden Sustav za praćenje predmeta– (eng. Case Tracking System-CTS).

S ciljem normalnog svakodnevnog rada sudova i državnih odvjetništava u skladu sa relevantnim pravnim okvirom, dovršena je nadogradnja CTS sustava, dok je još uvijek u tijeku nadogradnja ICMS sustava.

* Detaljnije o nadogradnji e-spisa:

Svrha:

* Unaprijediti postojeće funkcionalnosti eSpisa za sudove i Ministarstvo pravosuđa i uprave,
* nadograditi funkcionalnosti eSpisa za javnost,
* proširiti postojeće integracije eSpisa povezivanjem s dodatnim IT sustavima,
* migrirati eSpis na novu hardversku i softversku infrastrukturu i
* tehnološki modernizirati eSpis.

Nadogradnja se sastojala od više od 30 aktivnosti. Dio aktivnosti uključivale su migraciju na novu hardversku i softversku infrastrukturu i tehnološke nadogradnje sustava radi prilagodbe naprednijim funkcionalnostima. Sustav je povezan s više drugih sustava radi brže i sigurnije razmjene informacija (kaznenom i prekršajnom evidencijom, zemljišno-knjižnim sustavom, informacijskim sustavom MUP-a i dr.). Izrađen je velik dio nadogradnji koje pomažu sucima i sudskim službenicima u svakodnevnom radu na sudu te ubrzavaju postupke. U eSpis sustav migrirani su prekršajni i upravni predmeti, te su podaci o njima dostupni kroz servise sustava.

Razvijen je novi portal sudova na adresi <https://sudovi.hr/>, na kojem su dostupne sve relevantne informacije o svim sudovima u Republici Hrvatskoj, te su dodatno opisani češći postupci koji građanima pomažu u ostvarivanju njihovih prava.

Nadograđena je aplikacija e-komunikacije pomoću koje je omogućena elektronička komunikacija sa sudovima u svim parničnim predmetima. Osim slanja i primanja pismena sa sudova, omogućen je i uvid u predmete svim strankama u postupku. E-komunikacija je dostupna na adresi: <https://usluge.pravosudje.hr/komunikacija-sa-sudom/>. Stranica za anonimiziran javni pregled statusa predmeta <https://e-predmet.pravosudje.hr/> je prilagođena [Zakonu o pristupačnosti mrežnih stranica i programskih rješenja za pokretne uređaje tijela javnog sektora Republike Hrvatske](http://sredisnjikatalogrh.gov.hr/cadial/searchdoc.php?action=search&lang=hr&query=pristupa%C4%8Dnost&searchText=on&searchTitle=on&resultdetails=basic&bid=%2bELrvTWXEzq35H83vcz6kg%3d%3d&annotate=on), i razvijeno je Aplikacijsko programsko sučelje za strojno praćenje promjena u većem broju predmeta.

e-Oglasna ploča sudova (<https://e-oglasna.pravosudje.hr/>) je nadograđena, modernizirana i prebačena na sigurniju i stabilniju platformu te je prilagođena svim zahtjevima propisanim zakonom. Omogućeno je preuzimanje većeg broja objava za veće korisnike.

Proširena je mogućnost izdavanja Uvjerenja da se ne vodi kazneni postupak kroz sustav e-Građani na stranici <https://usluge.pravosudje.hr/uvjerenje-kazneni-postupak/> i za postupke za koje je propisano plaćanje sudskih pristojbi, te za pravne osobe, putem sustava e-Ovlaštenja.

* *Nabava informatičke opreme*

S ciljem omogućavanja bržeg i učinkovitijeg rada u aplikacijama za upravljanje predmetima na sudovima i državnim odvjetništvima (e-spis, CTS), nabavljena je odgovarajuća količina računalne opreme koja tehničkim karakteristikama omogućuje korištenje unaprjeđenih sustava. Aktivnost je provođena krajem 2019. i tijekom 2020. godine.

U predstojećem periodu (tijekom 2022. i 2023. godine) planira se i:

* *Izrada i implementacija sustava za upravljanje nekretninama*

Jedan od problema koji opterećuje Ministarstvo pravosuđa i uprave, sudove i državna odvjetništva te zatvorsko-probacijski sustav je nepostojanje jedinstvenog rješenja za upravljanje nekretninama što umanjuje mogućnost kvalitetnog izvještavanja i povećava mogućnost pogrešaka te povećanje troškova. Stoga se planira nabava IT rješenja za upravljanje nekretninama cijelog pravosudnog sustava kako bi se omogućila potpora poslovnim procesima upravljanja nekretninama kroz odgovarajuće funkcijske module, uz prateću edukaciju krajnjih korisnika.